ওয়েব ডেস্ক:  মুখ্যমন্ত্রীর সতর্কবার্তা এবং নগরপালের নির্দেশিকা জারির পর দিনই দুর্ঘটনা। মা ফ্লাইওভার থেকে ছিটকে নীচের রাস্তায় পড়ে গিয়ে গুরুতর আহত হলেন এক বাইক আরোহী। নাম ওসমান খান। এদিন পার্ক সার্কাসের বাসিন্দা আজহারউদ্দিনের বাইকের পিছনে চেপে যাচ্ছিলেন ওসমান। মা ফ্লাইওভার ধরে পার্ক সার্কাস থেকে সল্টলেকের দিকে যাচ্ছিলেন তাঁরা। জানা গেছে,  ফ্লাইওভার যেখানে দুভাগ হয়ে সল্টলেক ও গড়িয়ার দিকে চলে গেছে, ঠিক সেখানে দিশা হারিয়ে ফেলেন বাইক চালক আজহারউদ্দিন। নিয়ন্ত্রণ হারিয়ে ডিভাইডারে ধাক্কা মারে বাইক। এরপরেই বাইকের পিছনে বসে থাকা ওসমান ছিটকে পড়ে যান নীচের রাস্তায়।